Nuwe Springbokafrigter amptelik aangekondigRassie Erasmus. Foto: Saru/Twitter Rassie Erasmus is Donderdag amptelik as die nuwe afrigter van die Springbokke aangewys. Dit is wyd verwag dat Erasmus (45) as afrigter aangewys sou word nadat Allister Coetzee begin verlede maand die trekpas gekry het. Erasmus sal steeds aanbly as direkteur van rugby by die Suid-Afrikaanse Rugbyunie (Saru). Hy is in Junie verlede jaar in die pos aangestel maar het die pos eers einde verlede jaar amptelik opgeneem. Jacques Nienaber, Pieter de Villiers en Mzwandile Stick is die hulpafrigters terwyl Aled Walters by die bestuurspan aansluit. Erasmus het gesê dit is ŉ groot taak om die Springbokke af te rig en dat hy baie bevoorreg is. “Ek glo regtig ons het die spelers en die intellektuele eiendom om dinge om te draai en om ‘n ernstige mededinger te wees by die wêreldbeker. Ons het 18 toetse tot die wêreldbeker in Japan en het reeds begin met beplanning, maar dit is ook baie belangrik dat ons deeglik voorberei vir die vier toetse in Junie.” Jurie Roux, uitvoerende hoof van Saru, het gesê die veranderinge aan die Springbok-bestuurspan is die gevolg van ‘n baie deeglike hersieningsproses van die 2017-seisoen. “Die Springbok-span is ons vlagskiphandelsmerk en hul prestasies op die veld het ‘n direkte impak op die besigheid van SA Rugby.”